પહેલી નજરે સૌ કોઈને આ તર્ક સાચો પણ લાગે કે હું દેશ માટે શું કરી શકું? પરંતુ વાસ્તવિકતા એ છે કે આજે દેશ માટે મરવાની કે સરહદ પર લડવા જવાની જરૂર નથી પરંતુ આપણામાં જો દેશને ઉપયોગી થવાની પ્રબળ ઇચ્છાશક્તિ હોય, તો જ્યાં પણ હોઈએ ત્યાં રોજબરોજના જીવનમાં પણ થોડી સતર્કતા રાખી નાનાં-નાનાં કાર્યો દ્વારા પણ આપણે દેશનાં વિકાસમાં સહયોગી બની શકીએ છીએ.દેશનાં સર્વાંગી વિકાસ,પ્રગતિ,સુખ-સુવિધા અને જનતાની સુખાકારી માટેની જેટલી જવાબદારી સરકારની અને તંત્રની છે તેટલી જ જવાબદારી દેશનાં નાગરિકોની પણ છે.કોઈપણ ઘટનામાં દોષનો ટોપલો સરકાર અને તંત્ર પર ઢોળી દેવાની આપણને આદત પડી ગઈ છે.ગંદકી છે તો સરકાર જવાબદાર,ટ્રાફિકની સમસ્યા તો સરકાર જવાબદાર,પાણીની તંગી તો સરકાર જવાબદાર,ભ્રષ્ટાચાર થાય તો સરકાર જવાબદાર, આમ દરેક વાતમાં સરકાર પર દોષારોપણ કરી આપણે આપણી જવાબદારીમાંથી છટકવાનો સહેલો રસ્તો શોધી લીધો છે.